19810729

Директива на Комисията

от 29 юли 1981 година

за привеждане в съответствие с техническия прогрес на Директива 77/649/ЕИО на Съвета за сближаване на законодателствата на държавите-членки относно зрителното поле на водачите на моторни превозни средства

(81/643/ЕИО)

КОМИСИЯТА НА ЕВРОПЕЙСКИТЕ ОБЩНОСТИ,

като взе предвид Договора за създаване на Европейската икономическа общност,

като взе предвид Директива 70/156/ЕИО на Съвета от 6 февруари 1970 г. за сближаване на законодателствата на държавите-членки относно типовото одобрение на моторни превозни средства и техните ремаркета [1],последно изменена с Директива 80/1267/ЕИО [2], и по-специално член 11 от нея,

като взе предвид Директива 77/649/ЕИО на Съвета от 27 септември 1977 г. за сближаване на законодателствата на държавите-членки относно зрителното поле на водачите на моторни превозни средства [3], и по-специално член 5 от нея,

като има предвид, че благодарение на придобития опит е установено, че настоящата редакция на точка 5.1.3 на приложение I към Директива 77/649/ЕИО относно зрителното поле на водачите на превозни средства от категория М1; определена в приложение I към Директива 70/156/ЕИО, налага ограничения върху проектирането на превозни средства; като има предвид, че това води до задържане издаването на типово одобрение на превозни средства, съдържащи препятствия, които по никакъв начин не ограничават зрителното поле на водача;

като има предвид, че предвидените в настоящата директива мерки, са в съответствие със становището на Комитета за привеждане в съответствие с техническия прогрес на директивите, които имат за цел премахване на техническите бариери пред търговията в сектора на моторните превозни средства,

ПРИЕ НАСТОЯЩАТА ДИРЕКТИВА:

Член 1

Текстът на точка 5.1.3 на приложение I към Директива 77/649/ЕИО се заменя със следния:

"5.1.3. Не трябва да съществуват никакви препятствия, освен тези, създадени от "А" колоните, неподвижните или подвижни разделителни рамки на вентилационните отвори или страничните стъкла, външните радиоантени, огледалата за обратно виждане и чистачките на предното стъкло за 180° от предното зрително поле на водача, под хоризонтална равнина, преминаваща през V1 и над три равнини през V2, като едната е перпендикулярна на равнината Х-Z с наклон напред от 4° под хоризонталата, а останалите две са перпендикулярни на плоскостта У-Z с наклон от 4° под хоризонталата (виж приложение IV, фигура 3).

Не се считат за препятствия на зрителното поле:

- вградени или печатни проводници за "радиоантени", които не превишават следната ширина:

—при вградени проводници: | 0.5 милиметра, |

—печатни проводници: | 1.0 милиметра. |

Тези проводници на "радиоантени" не трябва да пресичат зоната А, определена в Директива 78/318/ЕИО, относно системите на моторните превозни средства за чистачките и миещите устройства [4]. Въпреки това, два проводника на "радиоантени", могат да преминават през зона А, ако ширината им не надвишава 0.3 мм, като тази стойност се увеличава до 0.5 мм, когато само един единичен проводник минава през зона А.

- проводници за "размразяване/отдухване", които обикновено са във формата на "зигзаг" или в синусоидална форма и са със следните размери:

—максимална видима ширина: | 0,030 мм, |

—минимално разстояние между проводниците (интервал): | 2.0 мм. |

Член 2

Държавите-членки въвеждат в сила разпоредбите, необходими за да се съобразят с настоящата директива, преди 31 декември 1982 г. Те незабавно информират Комисията за това.

Член 3

Адресати на настоящата директива са държавите-членки.

Съставено в Брюксел на 29 юли 1981 година.

За Комисията

Karl-Heinz Narjes

Член на Комисията

[1] ОВ L 42, 23.2.1970 г., стр. 1.

[2] ОВ L 375, 31.12.1980 г., стр. 34.

[3] ОВ L 267, 19.10.1977 г., стр. 1.

[4] ОВ L 81, 28.3.1978 г., стр. 49."

--------------------------------------------------